Kam na výlet? Jednodňové výlety na Slovensku, ktoré sa oplatí zažiť
Vedeli ste, že na to, aby ste niečo príjemné zažili a videli, si nemusíte brať voľno z práce, baliť kufre a stráviť týždeň v ďalekej cudzine? Nádherné výhľady, tiché zákutia aj inšpiratívne príbehy, ktoré spravia z obyčajného dňa malý dobrodružný útek, si totiž bez problémov môžete užiť aj na Slovensku. Vybrali sme pre vás 15 tipov na jednodňové výlety, kde si oddýchnete, načerpáte nové dojmy a možno objavíte niečo, čo ste doteraz prehliadali.
🌳 Západné Slovensko
Čajka v oblakoch / Bojnice
Nad rozprávkovým mestom Bojnice, v nadmorskej výške 500 m n. m., stojí jedinečná oceľová veža vypletená drevom. S výškou 30 metrov a pohodlným stúpaním ponúka návštevníkom jedinečný výhľad na mesto a okolie Bojníc. Nesie meno Čajka v oblakoch a nad mestom sa týči od leta 2018. Cestu na vrchol veže zabezpečuje 550 m dlhý a približne 2,5 m široký, bezbariérový chodník. Na vrchol sa tak pohodlnou chôdzou dostanete za pár minút. Z rozhľadne je možné vidieť nielen zámok, ale aj Prievidzskú kotlinu, Strážovské vrchy či pohorie Vtáčnik.
Dobre vedieť: Počas hlavnej turistickej sezóny a za priaznivého počasia premáva od kúpaliska Čajka pod vyhliadkovú vežu vláčik – Kúpeľný expres s možnosťou zakúpenia jednosmerného i obojsmerného lístka.
V blízkosti veže sa nachádza niekoľko atrakcií pre deti: lanový park, lezecká stena, zoskok z plošiny, drevený hrad, rôzne hojdačky, šmykľavky, preliezačky, „Šmolko dedina“ s rozprávkovými domčekmi aj stánky s občerstvením.
|
✍🏻 Na túto i ďalšie atrakcie v Bojniciach sme si bližšie posvietili v článku: Navštívili sme rozprávkové Bojnice. Tieto atrakcie stojí za to vidieť |
Haluzická tiesňava
Ak hľadáte miesto vhodné na nenáročnú turistiku s najmenšími a mimo hlavných turistických trás, určite navštívte jedinečnú Haluzickú tiesňavu! Na pár minút tak vďaka unikátnej vegetácii budete mať pocit, že ste sa ocitli priamo v džungli. Tiesňava je dlhá len niekoľko stoviek metrov, no jej čaro je nezameniteľné – strmé steny porastené machom, zurčiaci potok, spadnuté kmene a divoká zeleň vytvárajú atmosféru ako z fantasy filmu.
Návštevu tohto miesta si môžete ozvláštniť aj preskúmaním bezprostredného okolia. Nad tiesňavou sa napríklad týči zaujímavá zrúcanina románskeho kostolíka s výhľadom na kopanice, prípadne môžete zájsť aj na neďalekú rozhľadňu týčiacu sa nad obcou Haluzice.
| ✍🏻 Do Haluzickej tiesňavy vyrazila s deťmi aj naša kolegynka Zuzka. O svoje zážitky sa podelila v článku: Už ste boli v slovenskej džungli? Vyrazte na výlet do Haluzickej tiesňavy |
Jaskyňa Driny
Ak hľadáte jaskynný zážitok na západnom Slovensku, navštívte jaskyňu Driny! Táto podzemná kráska sa ukrýva kúsok od Smoleníc, neďaleko obľúbeného rekreačného miesta Jahodník. Prehliadková trasa má asi 450 metrov, trvá približne 35 minút a čaká vás na nej aj malá „kardio“ výzva v podobe 151 schodov s prevýšením 10 metrov.
Objavená bola ešte v roku 1929 a už o šesť rokov neskôr sa v nej prechádzali prví návštevníci. Teplota sa tu drží na príjemných 7,1 až 7,8 °C, vlhkosť siaha až na 97 %. Vo vnútri vás okrem príjemného chladu privítajú aj čarovné podzemné chodby bohato zdobené kvapľovou výzdobou ako stalaktity, stalagmity a iné sintrové útvary, čo z nej robí ideálne miesto na ochladenie počas horúcich dní, ale aj pre astmatikov.
Čachtický hrad
Čachtický hrad, jeden z najznámejších slovenských hradov, bol vybudovaný v 1. polovici 13. storočia na podnet panovníka Bela IV. Nachádza sa na najsevernejšej časti Malých Karpát v Čachtickom krase. Prístupný je z obce Čachtice, kde pri jeho návšteve i pohodlne zaparkujete. Hrad má za sebou naozaj krušné roky poznačené legendami o živote a smrti jeho najznámejšej hradnej panej Alžbety Bárhoryovej, ktorú doma i v zahraniční poznajú pod pojmom krvavá grófka. V rokoch 2012 až 2014 prešiel rozsiahlou rekonštrukciou, dnes má upravené nádvoria, vstup aj pivničné priestory.
Výhľady z hradu sú priam oku lahodiace. Ako na dlani máte dedinku Višňové, dovidíte na okolité svahy Malých Karpát, Myjavskú pahorkatinu i Považský Inovec. Sprievodné tabule podávajú výklad o histórii hradu a ako inak, najmä o jeho smutne známej obyvateľke. V podzemných priestoroch si môžete dokonca prezrieť i repliku mučiacej železnej panny s ostrými kovovými hrotmi, ktoré mali obeti spôsobiť bolestivé umieranie v strašnej agónii.
Dobre vedieť: Poldenný výlet na Čachtický hrad si môžete predĺžiť na celodňový, ak sa rozhodnete spestriť si ho turistikou v čachtických Karpatoch. Priamo od hradu vedie modrá turistická značka až do záhradkárskej osady Šípkové. Ide o nenáročnú prechádzku krásnymi zmiešanými lesmi, ktorú by v pohode mohli zvládnuť aj tí najmenší turisti.
Mohyla M. R. Štefánika na Bradle
Mohyla Milana Rastislava Štefánika je nielen dôstojným miestom posledného odpočinku známeho generála, ale aj národnou kultúrnou pamiatkou, ktorú sa oplatí aspoň raz za život navštíviť. Nachádza sa na vrchole Bradlo, medzi obcou Košariská a mestom Brezová pod Bradlom vo výške 543 m. n. m. Bola postavená v roku 1928 pri rodnej obci Košariská ako pamätník Štefánika, ktorý tragicky zahynul pri páde lietadla. Navrhol ju známy architekt Dušan Jurkovič.
K mohyle sa dostanete príjemnou prechádzkou po červenej turistickej značke, ktorá začína v obci Brezová pod Bradlom. Ku koncu potom odbočíte na zelenú značku, z ktorej to je na Bradlo už len kúsok. Podobná trasa, len tentokrát so začiatkom v obci Košariská, vás čaká aj keď budete sledovať žltú a následne zelenú značku. Ak sa nebude cítiť na turistiku, vedie sem i asfaltová cesta, po ktorej je to k mohyle len pár minút. V blízkosti mohyly je parkovisko, mobiliár, pamätná tabuľa s informáciami aj parádny ďalekohľad, vďaka ktorému uvidíte široké okolie ako na dlani.
🌳 Stredné Slovensko
Gaderská dolina
Ak by doliny mali možnosť rozdávať autogramy, na podpis od Gaderskej doliny by určite čakali celé zástupy ľudí. A nie je to len preto, že je extrémne fotogenická. Leží v srdci turčianskej časti Veľkej Fatry a je ideálna na pohodovú prechádzku, pokojne aj s malými deťmi. Nečakajú vás tu žiadne brutálne stúpania, len krásna príroda a pokojná atmosféra.
Vďaka kvalitnej asfaltke si tu na svoje okrem peších turistov prídu aj cyklisti či korčuliari. Cestou natrafíte na množstvo zaujímavých miest. O svoje miesto vo vašej pamäti bude súperiť napríklad Čertova brána či pôsobivý skalný portál na konci doliny, ktorý vyzerá ako tajný vchod do sveta fantázie. A pre deti (aj dospelých so srdcom dieťaťa) je tu Mlynčekovo – rozprávkové oddychové miesto pri potôčiku s malými vodnými mlynčekmi, pohyblivými figúrkami, a dokonca aj vodníkom!
A ak sa vám nechce šliapať po vlastných, pri vstupe do doliny si môžete požičať e‑kolobežku alebo e‑motorku, vďaka ktorým si môžete krásy tohto krásneho miesta vychutnať ešte o niečo pohodlnejšie.
Dobre vedieť: Ak máte chuť na poriadnu túru, Gaderská dolina je aj výborným štartom na výstupy na Ostredok, Krížnu a ďalšie štíty hlavného hrebeňa Veľkej Fatry.
Chmarošský viadukt
Chmarošský viadukt, ikonický železničný most s oblúkmi pri obci Telgárt. Je dlhý 113 m, bol postavený v 30. rokoch 20. storočia a patrí medzi najfotografovanejšie miesta Slovenska. Niet sa čomu čudovať, ide totiž o jednu z najkrajších technických pamiatok, ktorá je zasadená do priam magickej prírody. Nájdete ho pod vrchom Kráľova hoľa neďaleko prameňa rieky Hron. Viadukt je súčasťou legendárnej Horehronskej železnice a jeho okolie ponúka krásne trasy pre turistiku i cykloturistiku.
Ak vám tento most pripadá akýsi povedomý i bez toho, že by ste ho niekedy navštívili, možno ste videli filmy o Harrym Potterovi, kde sa vo vlakovej scéne niekoľkokrát objavil jeho škótsky a trošku slávnejší brat, Viadukt Glenfinnan.
Šútovský vodopád
Šútovský vodopád je štvrtým najvyšším vodopádom na Slovensku a zároveň i najvyšším vodopádom Malej Fatry. Jeho celková výška je 38 metrov a tvoria ho pramene zlievajúce sa do Šútovského potoka. Od obce Šútovo je vzdialený 4 km a vedie odtiaľto značený turistický chodník. Nachádza sa v Šútovskej doline, ktorá je súčasťou Malej Fatry. Výlet k tomuto vodopádu je nenáročnou turistikou. Od Kraľovanského jazera, často nazývaného aj Šútovo alebo Šútovský kameňolom, k nemu vedie modrá turistická značka. Vodopád je najkrajší na jar a po dažďoch, keď je jeho prietok najväčší.
| ✍🏻 Prečítajte si aj o ďalších zaujímavých vodopádoch na Slovensku: Osvieženie aj balzam na dušu: Kde nájsť najkrajšie vodopády na Slovensku? |
Jánošíkove diery
Jánošíkove diery, to veru nie sú žiadne nudné jamy v zemi, ale parádna sústava tiesňav a kaňonov, ukrytá v srdci Krivánskej Malej Fatry. Ležia v národnej prírodnej rezervácii Rozsutec a skladajú sa z troch častí: Dolné diery, Nové diery a Horné diery. Týmto kamenným labyrintom si razí cestu Dierový potok, ktorý ich poctivo „vytesával“ tisíce rokov.
Celým areálom vedú značené turistické chodníky, ktoré sa sem-tam zmenia na menší adrenalínový park – lávky, mostíky a rebríky nie sú len tak pre okrasu. V Dolných dierach vás čaká aj náučný chodník, takže si popri výhľadoch môžete osviežiť aj vedomosti.
Výlet je vhodný aj pre rodiny s deťmi, ale treba si dať pozor, nakoľko niektoré rebríky vedia prekvapiť svojou výškou (12 – 15 metrov) a keď zaprší, alebo je zima, môže sa vám šmýkať. Obujte si pevnú obuv a hor sa objavovať miesta, kam by sa s radosťou ukryl i Jánošík, keby ho naháňali pandúri!
Dobre vedieť: Ak sa sem vyberiete v zime, určite stavte na Dolné diery, nakoľko tie sú otvorené celoročne, kým Horné počas zimy oddychujú pod snehovou perinou.
Vlkolínec
Podhorská osada Vlkolínec bola v roku 1977 vyhlásená za pamiatkovú rezerváciu ľudovej architektúry a od roku 1993 oficiálne patrí medzi svetové unikáty, zapísané do Zoznamu svetového kultúrneho a prírodného dedičstva UNESCO. Drevené zrubové domčeky, ktoré vyrástli na svahovitom teréne Veľkej Fatry pod vrchom Sidorovo, vás očaria pôvodnou architektúrou, typickou pre oblasť Liptova. Práve vďaka nej dnes skanzen patrí medzi miesta so svetovou prestížou, na ktoré sa každoročne prichádza pozrieť množstvo zvedavých návštevníkov.
Pôvodné obydlia drevorubačov, pastierov a poľnohospodárov však nie sú jediným lákadlom osady. Za zmienku stojí i dvojpodlažná zvonica z roku 1770 a zrubová studňa z roku 1860. Zaujímavosťou Vlkolínca je, že v ňom doteraz žije niekoľko stálych obyvateľov – od detí až po dôchodcov. Okrem atmosféry, ktorá vás prenesie do časov minulých, si na tomto mieste môžete vychutnať aj prechádzku malebným prostredím. O vašu priazeň sa tu uchádzajú i ovocné záhrady, zelené lesy a lúky posiate drevenými senníkmi, ktoré pôsobia ako vystrihnuté z rozprávky.
🌳 Východné Slovensko
Chodník korunami stromov Bachledka
A čo tak jednodňový výlet do Bachledovej doliny v Belianskych Tatrách? Čaká tu na vás bezpochyby jedna z najpopulárnejších vyhliadok a parádnych prechádzok na Slovensku. Známy Chodník korunami stromov ponúka 360-stupňové výhľady na Tatry, Pieniny a Zamagurie.
Náučný chodník je dlhý 1234 m a má mierne stúpanie. Nachádza sa v oblasti Spišskej Magury a je obklopený očarujúcou prírodou. Chodník je v celej dĺžke bezbariérový a je tak vhodný pre všetkých návštevníkov.
Najpohodlnejšie sa sem dostanete autom, ktoré môžete zaparkovať na parkovisku priamo pod lanovkou. K chodníku sa môžete vydať z viacerých smerov. Najčastejšie využívaná je cesta priamo z Bachledovej doliny, dlhá približne 2,6 km. Výstup po nej vám zaberie asi 45 minút. Hoci sa na chodník dá dostať aj s kočíkom, pre väčšie pohodlie odporúčame pre malé deti nosič. Pred vstupom na chodník sa potom dá požičať kočík zdarma. Najmenších poteší prírodné detské ihrisko so šmýkačkou a hojdačkami.
Morské oko
Tretie najväčšie jazero Slovenska a pozostatok niekdajšej sopečnej aktivity je skutočnou prírodnou oázou pokoja. Skryté v hlbokých bukových lesoch (36 km od Michaloviec) ponúka Morské oko krásnu prechádzku po brehu, možnosť pikniku aj nenáročnú turistiku. Nachádza sa v chránenej oblasti a je vhodné na oddych ďaleko od civilizácie. Do jazera priteká šesť stálych prameňov, takže voda tu nikdy nezostane stáť.
Dostať sa sem môžete z obce Remetské Hámre, alebo autom až na záchytné parkovisko. Odtiaľ vás čaká príjemná cca 1 km dlhá prechádzka po asfaltovej ceste – ideálna pre rodiny s deťmi, mamičky s kočíkom, ale aj babku s dedkom. Záver trasy vedie po náučnom chodníku, kde si návštevníci popri krásnych výhľadoch môžu prečítať trochu informácií o lokalite a napríklad i zistiť, prečo sa to tu vlastne volá Morské oko, keď tu more nikdy nebolo. ;)
Dobšinská ľadová jaskyňa
Dobšinská ľadová jaskyňa nie je len tak hocijaká diera v zemi, ale jedna z najvýznamnejších ľadových jaskýň na svete! Na atraktivite jej určite pridáva i to, že od roku 2000 je hrdou súčasťou zoznamu svetového dedičstva UNESCO. Takže ak ste ešte neboli, je najvyšší čas napraviť to!
Prehliadková trasa má 515 metrov a nudiť sa na nej nebudete ani sekundu. Prejsť ju vám potrvá približne 30 minút, čo z návštevy jaskyne robí ideálnu zastávku pri výlete do Slovenského raja. Jaskyňa sa delí na zaľadnené časti (ako napríklad Veľká a Malá sieň, Ruffínyho koridor či Zrútený dóm) a tie nezaľadnené (Kvapľová a Biela sieň, Suchý dom, Kvapľová pivnica a aj trošku zlovestne znejúce Peklo).
Zaujímavosťou je, že ešte do roku 1946 sa tu korčuľovalo! Viete si to predstaviť? Verejné ľadové klzisko priamo v jaskyni, a celoročne! Dnes si už síce pri návšteve jaskyne svoje korčule na nohy obuť nesmiete, o viac si však môžete sústredene vychutnávať komentovanú prehliadku so sprievodcom, ktorý vám s radosťou porozpráva všetko o tomto mrazivom skvoste prírody.
Spišský hrad
Spišský hrad je hradná zrúcanina nachádzajúca sa na vrchole travertínovej kopy. Vrch tvorí dominantu širokého okolia na hlavnom cestnom ťahu spájajúcom východoslovenské regióny Spiš a Šariš. Je dokladom vývoja architektúry od 12. do 18. storočia u nás a svojou rozlohou prevyšujúcou 40 hektárov (presne 41 426 m²) je jeden z najväčších hradných komplexov na Slovensku a v strednej Európe. Asi vás preto neprekvapí informácia, že je taktiež zapísaný v UNESCO.
Pri jeho návšteve sa vám naskytne výhľad na Spišské Podhradie a okolitú krajinu. Môžete sa tu dosýta poprechádzať a preskúmať pozostatky jednotlivých komnát či všetky historické expozície. A že ich nie je málo! Odporúčame nevynechať ani výstup na vežu či návštevu mučiarne a kaplnky.
Muránska planina / Sysľovisko
Od jari do jesene to v lokalite Biele vody žije, a to doslova. Na lúke pri Národnom parku Muránska planina svižne pobehuje najväčšia syslia kolónia na Slovensku. Každoročne sem tak s radosťou prichádzajú malí aj veľkí pozorovatelia obdivovať tieto roztomilé hlodavce v ich prirodzenom prostredí.
Miestni volajú toto miesto jednoducho Sysľovisko. Nájdete ho asi 2,5 km od obce Muráň smerom na Prednú Horu, pri ceste č. 531. A verte, keď tam prídete, budete mať čo pozerať – sysle sa tu preháňajú po lúke, pózujú pred foťákmi, niektoré sa dajú aj jemne pohladkať alebo nakŕmiť. Sú zvyknuté na ľudí, a tak sa často odvážia prísť úplne blízko, a hlavne vtedy, keď zistia, že pri sebe máte niečo chutné. Ich top menu? Slnečnica (nepražená, nesolená, chemicky neošetrená), jabĺčka, mrkva, cvikla, ovos či vlašské orechy.
Dobre vedieť: Návštevou lúky so sysľami však váš rodinný výlet končiť nemusí. Kúsok od nich totiž sídlia drevení obri, ktorí sú okamžite pripravení zapózovať na fotku s vašou ratolesťou.
| ✍🏻 Viac o Obrovisku, ako tento rodinný park s drevenými sochami volajú, sa rozpísala kolegynka Katka v článku: K sysľom na Muránskej planine sa nasťahovali obri. Rodinný park Obrovisko vás vezme do sveta fantázie |
Nezáleží na tom, či ste dušou dobrodruh, romantik, milovník histórie alebo hľadač pokoja, Slovensko má čo ponúknuť každému, kto sa nebojí vykročiť. A to i na jediný deň. Veď ktovie, veľké zážitky vás možno čakajú už za najbližším rohom. Tak, kam vyrazíte najbližšie? Kým budete premýšľať, poobzerajte sa v našom Výletníku.
Ako sa vám článok páčil?